Document ID: 32010D0196

SKLEP SVETA
z dne 16. marca 2010
o razporejanju posredno merjenih storitev finančnega posredništva (PMSFP) za določitev bruto nacionalnega dohodka (BND), ki se uporablja za proračun Evropske unije in vire lastnih sredstev
(2010/196/EU, Euratom)
SVET EVROPSKE UNIJE JE -
ob upoštevanju Sklepa Sveta 2007/436/ES, Euratom z dne 7. junija 2007 o sistemu virov lastnih sredstev Evropskih skupnosti (1) in zlasti drugega pododstavka člena 2(7) Sklepa,
ob upoštevanju predloga Evropske komisije,
ob upoštevanju mnenja Evropskega parlamenta,
ob upoštevanju naslednjega:
(1)
V členu 8(1) Uredbe Sveta (ES) št. 448/98 z dne 16. februarja 1998 o spremembah in dopolnitvah Uredbe (ES) št. 2223/96 glede razporejanja posredno merjenih storitev finančnega posredništva (PMSFP) v okviru Evropskega sistema nacionalnih in regionalnih računov (ESR) (2) je določeno, da Svet sprejme odločitev o razporeditvi PMSFP za določitev bruto nacionalnega proizvoda, ki se uporablja za proračun Skupnosti in vire lastnih sredstev. Pojem bruto nacionalni proizvod je bil z učinkom od 1. januarja 2002 nadomeščen s pojmom bruto nacionalni dohodek (BND) v skladu s prvim pododstavkom člena 2(7) Sklepa Sveta 2000/597/ES, Euratom z dne 29. septembra 2000 o sistemu virov lastnih sredstev Evropskih skupnosti (3).
(2)
Svet mora v skladu z drugim pododstavkom člena 2(7) Sklepa 2007/436/ES, Euratom, če bi spremembe Evropskega sistema nacionalnih in regionalnih računov (ESR 95) povzročile večje spremembe bruto nacionalnega dohodka, kakor ga določa Komisija, odločiti, ali naj te spremembe veljajo za namene navedenega sklepa.
(3)
Za proračun Unije in vire lastnih sredstev je primerno uporabiti najnovejše statistične koncepte, zlasti kar zadeva določitev BND, kakor ga z uporabo ESR 95 določi Komisija. PMSFP bi bilo zato treba razporediti za določitev BND za namene proračuna Unije in lastnih virov.
(4)
Oktobra 2008 je vseh 27 držav članic poslalo svoje podatke v skladu z novo metodologijo, vključno z razporejanjem PMSFP. Ocena teh podatkov je pokazala, da razporejanje PMSFP povzroča večjo spremembo v smislu drugega pododstavka člena 2(7) Sklepa 2007/436/ES, Euratom, ker povečuje BND v povprečju za več kot 1 %, ter z uporabo formule, opisane v členu 3 navedenega sklepa, povzroča spremembo zgornjih mej, določenih v členu 3.
(5)
Zato bi moralo razporejanje PMSFP veljati za Sklep 2007/436/ES, Euratom.
(6)
Zdi se primerno, da se posledične spremembe začnejo uporabljati s proračunskim letom 2010 -
SPREJEL NASLEDNJI SKLEP:
Člen 1
Posredno merjene storitve finančnega posredništva (PMSFP) se razporedijo za določitev bruto nacionalnega dohodka za namene proračuna Unije in vire lastnih sredstev.
Člen 2
Razporejanje PMSFP v skladu s členom 1 se za namene Sklepa 2007/436/ES, Euratom uporablja od 1. januarja 2010.
Člen 3
Ta sklep začne veljati na dan objave v Uradnem listu Evropske unije.
Uporablja se od 1. januarja 2010.
Člen 4
Ta sklep se objavi v Uradnem listu Evropske unije.
V Bruslju, 16. marca 2010

Labels: 12
4
15
19